khistorydata/jeongjo-sjw-relations huggingface dataset:
정조 4년 · 목
都提調鄭弘淳啓言。內醫方有闕。外醫中所謂稍才而未見有可合者。目下內醫中有術業者。亦未多見。若此不已。則局方其將無醫而後已。姑留見窠。不拘久速。以待外醫中稍知術業有見稱者然後。取才補闕。庶或爲聳動作成之道。此後以此請定式施行。從之。
정조 4년 · 강
遞廣州府尹宋煥億。
정조 4년 · 목
備局啓言。廣州府尹宋煥億呈狀乞遞矣。以其所遭。勢難强令察任。而重地瘝曠。不可許久相持。請許遞。允之。
정조 4년 · 목
敎曰。在外玉堂許遞。今日政差出。○以徐鼎修爲校理。朴在源爲副修撰。金夏材爲同敦寧。洪元燮爲大邱判官。○再政。以姜彛正爲修撰。李鼎揆爲獻納。李兩培爲延安府使。
정조 4년 · 강
命黃海監司。一兩日內辭朝。
정조 4년 · 강
命洪忠監司沈頤之。勿爲上京。仍令到界。
정조 4년 · 목
備局啓言。令此湖西道臣。自嶺南過本道。旣是距本營不遠之地。監司沈頤之勿爲上京。仍令到界之意。請分付。允之。敎以。本營之許久曠務。實屬可悶。亦另加催促赴任也。
정조 4년 · 강
修撰徐有成陳疏乞郡。批令該曹稟處。
정조 4년 · 강
召見承旨朴祐源及吏曹參判鄭民始于誠正閣。
정조 4년 · 목
予曰。吏判何當上來乎。民始曰。親病有勝。則當卽上來云矣。
정조 4년 · 강
持平崔守魯陳啓請閔義爀屛裔之典。賜批。
정조 4년 · 목
批以。閔義爀事。人言之信否。雖未可知。一向相持。出場無期。依啓。
정조 4년 · 강
王大妃殿進御人蔘一錢重粟米飮一貼。命煎入。理中凡半劑。命製入。榻敎也。
정조 4년 · 강
行陳賀于仁政殿。
정조 4년 · 목
權停例也。○頒敎文曰。聖壽躋於七旬。上天申錫。恩詔頌於八城。東使齋回。式遵彝章。庸申㪢告。仰惟中朝無彊之運。誕齊大德必德之休。猗歟五十載治平。克致海屋添籌之慶。曁夫萬千國臣庶。擧切華封祝聖之忱。肆當四海同慶之辰。迺有十行播備之擧。執壤之价纔返。想縟儀而趐心。訖海之敎方宣。擎溫綸而拭目。誠古今之罕覩。故遐邇之齊歡。覃聖化於同仁。視均內服。軫睿念於省弊。順付陪臣。旣拚德音之避頒。詎緩霈澤之旁布。雜犯死罪以下竝宥。於戲慶溢區宇。瞻北極而馳誠。頌騰岡陵。匝東土而同忭。故玆敎示。想宜知悉。藝文提學金鍾秀製。
정조 4년 · 목
予曰。卿之所愼。近則如何。領議政金尙喆曰。病狀雖未快愈。屢日偃處。極爲未安。敢此來待矣。聖恩如天。屢賜記問。至降珍劑。臣於此生。何以得報聖恩之萬一哉。且臣今日入來。左相又呈病辭。是可悶也。臣之兼帶甚多。而臣旣病昏如此。本職雖未遞免。兼帶則伏望減下焉。予曰。卿之所帶。豈獨多於他相也。尙喆曰。軍門及奉常寺。所繫甚重。而臣忝居提擧之任。公務之癏曠者多矣。予曰。軍門則不可勉副。奉常寺事。姑爲變通好矣。尙喆曰。臣於近日事。有深仰聖德者焉。趙明鼎事。處分仁厚。辭敎懇惻。非但渠家之含恩。在廷臣隣。孰不感嘆。且以銓地事言之。停望之中。實多可用之人。疏通之典。宜先及於此等之人。上敎之陽防鎭安。兩得其宜者。誠爲至當。李秉模放釋事。亦盛德矣。臣意以爲。自今開此路。俾得洗濯而自新。則皆殿下之臣子也。豈非可念之大者乎。予曰。向者承旨望筒中。數人復望。是可喜也。尙喆曰。聖意如此勤懇。則吏判亦豈不奉行耶。予曰然矣。吏判之意。亦豈有異同乎。尙喆曰。言端旣出。臣亦有可奏者矣。前者均堂謂臣曰。均役米條。極爲苟艱。沿海邑結錢。以米代捧。運來似好云。臣意亦似便好。而此非倉卒講定者。日後諸堂。商議定奪。有所大段變通然後。可解倒懸之急矣。予詢吏判。鍾秀曰。旣是結役。則捧米固宜。而但以錢代捧之餘。猝然變通。似爲難矣。且錢則收納之時。別無加減。故官吏面任。不得操縱。而米則不然。升合之間。中間弄奸甚多矣。尙喆曰。昔在 先朝。徐志修筵稟此事。而臣則果爲持難矣。目今國用。如此匱竭。不變通則無奈何。故如是仰陳矣。敎曰。兩南監司曾經之人。言其可否也。副司直鄭一祥曰。吏判之言是矣。此似大段有弊矣。副司直李性源曰。軍作米爲南中大弊。結米若行。則亦似然矣。予曰。年來軍作米作錢者幾次乎。尙喆曰。近來久未爲之。上年爲之事命下矣。旋爲中止矣。民始曰。軍作米則爲弊誠甚。而至於結米。雖曰有弊。只及於有土之民。此似勝矣。戶判金華鎭曰。田結近來漸縮者。至於六萬餘結。戶曹惠廳何以支用乎。予曰。前嶺伯言之。田結何其縮也。性源曰。臣待罪嶺南時。適當査陳。而其時陳起相當。俱爲二千餘結。聞湖南。則新還起多於陳處云矣。華鎭曰。此則無他。起者無實。而陳者永頉故也。予曰。糧餉廳田政。頗異矣。此較數歲之中爲之者耶。華鎭曰然矣。
정조 4년 · 강
命月蝕回咨撰出。轉致北京。
정조 4년 · 목
領議政金尙喆啓言。月蝕已過。禮部回咨。依例撰出。正書安寶後。定禁撥下送灣府。請轉送北京。允之。
정조 4년 · 강
命松營耗條三千石。移付勅庫。開市之移屬灣府。置之。
정조 4년 · 목
領議政金尙喆啓言。開城留守金魯鎭狀啓以爲。本府勅需枵竭。未及半勅之需。㡌稅一百隻。依前劃給。量開市應下之數。屬之灣府。措備雜物。一依本府例擧行。取其剩餘。以備勅需。山城餉穀。至於三萬餘石之多。反爲病民之歸。而勅需罄竭之時。耗條請得。亦有近例。一年耗三千石大小米。移劃勅庫。會付備局。則民弊可以小除。勅需可以補用。請令廟堂稟處矣。松都勅庫之枵然。朝廷之所共知。而卽今京外。着手無處。本府餉穀之儲積。若是夥多。畿海列邑之民弊。亦不可不念。以此耗條三千石。移付勅庫。會付備局事。使之依狀請擧行。至於開市之移屬灣府。關問義州。旣不願從。不可强令擧行。此則請置之。從之。
정조 4년 · 강
命灣府將校潛越。依事目勘處。
정조 4년 · 목
領議政金尙喆啓言。平安監司鄭尙淳狀啓。枚擧前義州府尹金勉柱所報。以爲使行問安饌物。將吏入送時搜檢。將校朴彭傑。銀子五十兩。冒禁潛越。現捉於摘奸。故究覈取招。則果售潛商之計。銀子襯身持去。的實納招。爲先嚴刑一次。仍囚。而取考事目。則作門外現捉者。百兩以下。嚴刑遠配矣。今此彭傑。銀貨旣不滿百。而被捉於無作門摘奸時。則依事目勘處。請分付。從之。
정조 4년 · 강
推兵判蔡濟恭。重推禁將李敬懋。
정조 4년 · 목
領議政金尙喆啓。言禁將李敬懋。不有本兵之往復。徑先草記者。有傷事面。其所論責。不是異事。而疏章。遣辭太欠稱停。其在警後之道。不可無飭。兵判蔡濟恭請推考。又啓言。禁將李敬懋。設有難安之端。武將處義。其何可過費撕捱。而今日次對。又不進參。誠極未安。請重推。申飭行公。竝從之。
정조 4년 · 강
差下句管堂上蔡濟恭等。
정조 4년 · 목
領議政金尙喆啓言。兵曹判書蔡濟恭北關句管。判尹金熤海西句管。副司直鄭一祥京畿句管。副司直李性源湖西句管。副司直徐有寧仍差備堂。關東句管堂上差下。知事鄭好仁。副司直兪彥鎬。堤堰堂上差下。請察任。從之。
정조 4년 · 강
命 實錄校正堂上金鍾秀。申飭行公。
정조 4년 · 목
右議政李徽之啓言。校正堂上李福源陳疏蒙遞。黃景源以陳疏未承批。不敢仕進。吏判金鍾秀。不欲獨爲仕進。請申飭行公。從之。敎以。黃景源事。予甚慨然。久欲處分而未果矣。近日又撰明義錄云者。是何說也。明義錄豈可續續撰成者乎。殊可駭也。
정조 4년 · 강
差下校正堂上趙㻐。
정조 4년 · 목
右議政李徽之啓言。校正堂上有闕代。以江華留守趙㻐請差下。從之。
정조 4년 · 강
命茂長縣稅米各年欠縮條。依兩邑例收殺。
정조 4년 · 목
戶曹判書金華鎭啓言。茂長縣乙酉條稅米三百餘石。已丑條稅米三十餘石。辛卯條米三十餘石。太十餘石。各年上納時欠縮。而使本縣徵納矣。今至十餘年。尙未收殺。其後守令。以此拘於解由。將至於永痼之境。不可無變通之道。曾前樂安海南等邑。亦有此等弊端。故筵稟定年條。分排石數。已皆準納矣。茂長稅穀。亦依兩邑例擧行。則在本曹。庶可爲收捧之道。在本邑。亦可除解由未出之弊。請下詢大臣處之。予詢大臣。領議政金尙喆曰。年久許多守令。不可因此永錮。莫重稅穀。亦不可不趁今收殺。依本道從前已例。請使之擧行。從之。
정조 4년 · 강
各 陵軍復戶給代。命區別蠲減。
정조 4년 · 목
惠堂鄭民始啓言。楊州高陽兩邑田稅。自二去壬午年全減時。無位田 陵軍復戶。自京廳每名十二斗式磨鍊給代。而有位田 陵軍。則不爲給代矣。其後各 陵位田。多有請得處。而給代則如前不減。事之無義。莫此爲甚。追後有位田各 陵復戶給代米條。依當初有位田不給代之例。請區別蠲減。從之。
정조 4년 · 강
命兵曹有廳軍官及浮費條劃送。商議稟處。
정조 4년 · 목
惠堂鄭民始啓言。均廳給代米條。近益苟艱。實無拮據支用之望。不可無變通之道。其中軍兵放料。雖不可容易議及。而至於兵曹一二軍色員役及有廳軍官。則此與軍兵有異。而自初以木錢朔下者。以米代給。旣極無義。且浮費條。各軍門皆以錢劃送。而獨於兵曹。以米劃送。亦甚班駁。此後兵曹員役有廳軍宮及浮費條。請依例以錢劃送。敎以。前例旣如此。則中間變改。未可知也。與本曹堂上商議稟處。
정조 4년 · 강
左議政李溵箚陳病狀乞遞。賜批。
정조 4년 · 목
批以。卿之言懇至此。豈以卿之宿疴。實難可强而然乎。中書重任。雖非養病之所。而此則卿過讓之辭也。竢間赴衙。亦合臥閤之意。卿其安心勿辭。益加善攝焉。仍命遣吏官傳諭。
정조 4년 · 강
知 實錄事李福源疏陳病狀乞遞。賜批。
정조 4년 · 목
批以。病之難强。所已慣聞。疏辭依施。
정조 4년 · 강
以金夏材爲吏曹參判。
정조 4년 · 목
敎曰。吏曹參判前望單子入之。
정조 4년 · 강
遞承旨鄭萬淳。以徐有防趙時偉代之爲承旨。
정조 4년 · 목
敎曰。右承旨連日不爲仕進。許遞。前望單子入之。
정조 4년 · 목
司饔院啓言。本院漁箭進上。連爲申飭。而葦魚所所封物種。旣爲零星。亦甚體少。莫重進上。如是不謹。當該監捉官重推。該吏自本院請科治。敎以。爲民事兼欲除迎送之弊。凡於外方封進官請罪。每有參酌之命。而至於自下道理。焉敢於本院郞官之事。如是請罪乎。此等事。都提調未及蕫飭乎。
정조 4년 · 강
許副奉常都提調金尙喆。
정조 4년 · 목
敎曰。領相筵懇若此。兼帶奉常都提調許副。
정조 4년 · 강
命別歲抄書入。居中居下。置之。
정조 4년 · 목
因吏曹別歲抄書入草記。敎以。書入。又因居中居下書入草記。敎以。此則與邦內慶赦有異。不可無界限。置之。
정조 4년 · 목
敎曰。綾城尉具敏和。興恩副尉鄭在和。銀溪君楔。凝善君爔。中官崔鳳佐崔昌恒。竝百官加親授。○以朴祐源爲大司諫。奇彥觀爲司諫。洪明浩爲獻納。任希遠爲正言。尹得孚爲持平。蔡弘履爲刑曹參判。李東迪爲玄風縣監。
정조 4년 · 강
命時囚黃昇源放送。張鉉佐重勘。
정조 4년 · 목
義禁府。以赦文書分秩以入。而時囚黃昇源議處及張鉉佐原情公事。時未啓下啓稟。敎以。黃昇源則本事脫空無餘蘊。放送。張鉉佐則無論情實之如何。前此現發之事。今番置對之事。何不仁之甚也。設有治績。固宜黜罷。爲民除害。況兩次所犯。雖有大小之殊。均之爲殘刻黯黮之歸。不可遇赦例放。姑爲仍囚判下。從重勘處。以爲懲他酷吏之地也。
정조 4년 · 강
召見輪臺官于誠正閣。
정조 4년 · 강
領府事徐命善上箚自劾。賜批。
정조 4년 · 목
箚略曰。本院。以監膳衙門。申飭之政。宜嚴而不宜寬。況魚所監捉。卽是本院郞官。其所警責。尤當自別於他人。而伊日請推草記。擬律太輕。臣亦訝之。欲爲往復。則入啓已久矣。臣旣蕫察一院。其不能句檢之罪。臣實爲首。亟降威罰。以爲不職者之戎。當該郞廳拿問嚴處。恐不可已也。且聞今日監膳。亦因諸提調之互相推諉。日高始爲捧入云。供上事體。何等嚴重。而慢不愓念。乃至於此。此又臣不善蕫飭之一端。臣方竢勘之不暇。而前後不早仕進之提調。亦不可不竝施問備之典焉。批以。該郞事。該提調事。卿之所請是矣。依施。又如箚中所引。極甚過當。卿其安心勿辭焉。仍命遣吏官傳諭。
정조 4년 · 강
吏曹判書金鍾秀。參議李敬養聯疏自列。賜批。
정조 4년 · 목
聯疏略曰。臣等於昨日政。有不察之失。兹敢聯章首實焉。臣等素知故相臣李德馨壬辰勳勞之大。故昨於忠勳都事之窠。訪問德馨子孫於諸宰。則有言其奉祀孫再漢。作散年久者。遂不疑而檢擬蒙點矣。追後聞之。則德馨伊時。力辭勳封。終至減下云。勳府郞之必以勳臣子孫擬差。乃是國朝故事。則其爲違越格例大矣。原望不容仍置。伏乞聖上。亟治臣等做錯之罪。望單勿施。以嚴銓法焉。批以。所請依施。卿等勿辭。
정조 4년 · 강
訓鍊都正李敬懋上疏自劾。賜批。
정조 4년 · 목
疏略曰。乃於日前兵曹草記之出。而其所以罪狀論列者。有非人臣所敢聞。危懍駭惶。殆欲覓死而不得耳。至若臣伊日草記。係是師律時急之擧。亦自該營應行之事。則不必管由於本兵。而特臣愚意。乃謂一番往復。不害爲周詳之道。故果送一校。先報其今方草記之由於兵判臣蔡濟恭。繼以搆成草記。又伻一吏。送示草本矣。先往之校。回傳其答。槪謂本營之爲此草記。固所不已。第須及時爲之。臣先已繕寫草記。乃令卽地進呈矣。追送之吏。始帶其答而回。以爲此草記。當自本曹爲之。本營須止勿爲云爾。則軍總增減。關係莫重。該營啓稟。豈容但已乎。其間事實。不過如斯。而緩急何論之斥。驕妄放肆之目。罔非將臣極罪。果如其言。斧銊猶輕耳。認臣以眞有失誤。則官師之規。又何患乎無辭。而本兵雖重。該營自異於管下。靺韋固賤。臣身亦備於具僚。則一筆句斷。若是其甚者。抑獨何心哉。此皆臣不肖無狀。重貽朝廷之羞也。且臣於本營則文從事官吳大益差下事。做錯非細。蓋其行陣馬上。倉卒擬望。大益之爲時任北評事。茫然不知。竝要兵曹入啓蒙點。臣之疏忽不審之失。尙無所逃。惟願重勘焉。批以。卿其勿辭行公。
정조 4년 · 강
王大妃殿進御蔘橘茶。命煎入。
정조 4년 · 목
予曰。今日藥房提調仕進乎。民始曰。姑未入來矣。予曰。 王大妃殿進御蔘橘茶煎入乎。民始曰。姑未煎入云矣。予曰。含春苑墻役。何時了當云耶。民始曰。役處浩大。不可以旬日間畢役云矣。予曰。役處浩大。則物力亦將多入矣。民始曰。不過役夫之雇價而已云矣。予曰。此後則三軍門將臣。輪回看役。戶判旣兼內局提調。間間往來之意。分付。
정조 4년 · 강
書狀官洪明浩進聞見別單。
정조 4년 · 목
別單。一。自渡鴨綠以後。至石門領三百餘里之間。土地膏腴。山川明麗。絕無邊塞之氣。疊巘峻嶺。重重環抱。似爲我國設關防然矣。一。自瀋陽始有城郭。平地方城。一面五里。周爲二十里。築之以甎。間用白灰。高近數十丈。廣可列數騎。門必設甕堞。環城深塹。其堅如鐵。至於皇城。則高且廣倍之。而引通州之江。灣白河之水。環爲海子。鑿玉泉之流。匯爲湖水者三。又引之入城。貫通闕中。儲水能行大船。一。宮城亦以甎高築。上蓋黃瓦。面塗紅灰。眞是紫禁城。而城底空闊隙地。使兵丁之無家者居之。而每一丁。自官造給五間瓦屋。幾至環城。一山海關之外。明朝所築州縣衛所屯堡之城。革命之際。攻破崩毀。一無全處矣。方伐石儲灰。大爲經營。限三年告訖。而財力。自京庫辦備。小城則二萬銀。大城則倍之云。可謂巨役云矣。一。自鳳城至山海關。民俗蠢强。專尙弓馬。父母之喪。火葬者多。或暴骸原野。視若尋常事。殊未可以人理責之。一。關外有田無畓。以五畝四分畝之一爲一晌。每晌賦二升米納之則縣。又徵百文錢。爲喂餋官馬之費。使驛承管之。關內則田與畓。廣五尺長二百五十步爲一畝。量腴瘠分五等。賦徵或銀或米。大槪通計則爲二十分取一。而經費裕足。民無加徵之憂。一。兵民之政。則滿洲人。自十六歲。編之於八旗之下。歲給二十四兩銀。隨級加之。娶妻則不論貧富。必給二十兩銀以助之。漢人則聽其自願。名曰漢軍。竝與其子孫。充之行伍。蓋兵無老小。皆善騎射矣。一。閣老李侍堯。卽明將李如松之支孫。本屬於鑲紅旗漢軍矣。眷遇殊常。未拜相之前。皇帝特移之於正黃旗。蓋欲近侍於駕下之意。而以第九公主。尙其第二子。又以莊親王之女。妻其第三子。繼拜閣老。入閣四年。以總督出鎭湖廣矣。一。西臧卽古之西番也。有稱活沸者。今年二十餘歲。自稱轉生四十二世。前生之事。歷歷記得云。故皇帝使皇子迎之。要於五月。引見于熱河幸行時。顧今天下。雖無怪於崇信左道。然以堂堂萬乘之尊。遣子邀之。致其處誠如此。而在庭諸臣。無一人敢言者。一。皇常南廵時。隨駕官員及所帶兵丁。自官一日給二錢七分銀。爲盤費之用。所騎之馬。盡用官馬。按官職之高下。賜之有等。大官八疋。小官三疋。而自各其衙門。斂出銀兩。以助行裝。故資用優足云矣。一。大小政令。悉遵康煕遺制。一不變更。而至於服御强虜之術。雜用恩威。故蠻撩羌狄。莫不慴伏。惟鄂爾斯一種。性本强悍。數違約條。而年前界上交市之際。擅殺邊民。皇帝震怒。誅戮其國中邊之吏。遂絕交易。于今三年矣。鄂爾斯之君長。謝罪請款。故將更許貿遷。而其所產。貂尾鼠皮明琉璃猩猩氊之屬云矣。
정조 4년 · 강
御誠正閣。行晝講。同知事金鍾秀。特進官金熤。參贊官李度默。侍讀官李時秀。檢討官金宇鎭。宗臣安春君烿。武臣梁世絢。
정조 4년 · 목
敎曰。傅旨誤爲付籖。當該中官推考。
정조 4년 · 강
命廚院郞廳分揀。
정조 4년 · 목
敎曰。飭已行矣。廚院郞廳分揀。
정조 4년 · 강
命能講人員。其令替直。
정조 4년 · 강
命墻垣役事方張。從便結陳。自願軍切勿來赴。
정조 4년 · 목
敎曰。墻垣役事方張。布帳勢難排設。則不可用定式。訓將只率外營及禁御兩營入直軍。從便結陳事。分付兵曹。侍衛等事。只依定式擧行。又敎曰。月覲門外役事。聞有自願軍。其數不小云。築版異於補土。不容藉此。況旣無施及之惠。徒令勞苦可乎。渠輩之心。雖足可感。不必如此。堂上旣承筵敎。切勿自願來赴事。先自掖庭署知悉。
정조 4년 · 강
命承旨。愓念擧行。
정조 4년 · 목
敎曰。宗親儀賓蔭武正一品。與文大匡輔國比等之。故宗親之顯祿。儀賓之綏祿。用大匡例。不得推考。宗親之興祿。儀賓之成祿。蔭武之輔國。用文輔國例請推。不得照律。自是不易之典。曾於年前。有輔國捧推緘事。考出久遠定式。該房承旨重勘。下吏嚴繩矣。此法近復廢却。雖以目下事言之。鶴城密安君。資是顯祿。俱係不得推考之科。而不徒不然。推考之不足。至推捧緘。此由於該房泛然捧傳旨之致。此等事。亦皆必待自上提敎乎。不得不如是條敎。以此載之故事矣。嗣後少加愓念擧行。
정조 4년 · 강
命明日。由月覲門行禮。
정조 4년 · 목
敎曰。今月連因事故。迄未展拜。明日由月覲門行禮而回。該房知悉。
정조 4년 · 강
罷大司諫朴祐源。持平尹得孚職。
정조 4년 · 목
敎曰。近來臺地視若苦銜者。便成風習。殊極寒心。而見今無故諸臺。違牌不出。政院疲於請牌。若此而何以規正百僚乎。未肅拜諸臺。一竝罷職。以爲振勵他臺之地。其代今日政差出。
정조 4년 · 목
以徐鼎修爲副校理。權以綱爲修撰。趙尙鎭爲大司諫。洪樂淵爲持平。
정조 4년 · 목
具翼善冠袞龍袍。華輿出協陽門。由月覲門入齋室。少頃詣版位行禮。陞詣 廟內奉審訖。仍詣望廟樓。御眞展奉審。還入齋室。乘輿由月覲門。至協陽門還內。
정조 4년 · 강
洪忠監司沈頤之上疏辭職。賜例批。
정조 4년 · 강
命時囚李栭漢等。付過放送。
정조 4년 · 목
義禁府啓言。衛將李栭漢。部將安宅仁等。莫重嚴更。有此誤傳。不善察飭之罪。不可無責。竝令該府處之矣。泛稱遲晩。請刑推得情。敎以。渠是該所衛將部將。則固有不能檢飭之失。而觀此所供。容或可恕。幷付過放送。
정조 4년 · 강
惠慶宮進服調中君子湯五貼。命製入。榻敎也。
정조 4년 · 강
命鶴城君家衣資。陪數輸送。
정조 4년 · 목
敎曰。旣已面諭。鶴城君家衣資食物。比前例倍數輸送。
정조 4년 · 강
遞承旨徐有防。以宋煥億代之。
정조 4년 · 목
敎曰。左承旨許遞。前望單子入之。
정조 4년 · 강
左議政李溵再箚陳病乞遞。賜批。
정조 4년 · 목
批以。初箚之批。備悉予意。更何多誥。所愼症形。雖曰不輕。見今天氣向熱。調將正合其時。中書重任。豈容以病辭遞。苟無是也。予何不曲諒於卿也。左右參量。實難勉副。以卿達觀。必不待予言。想有涇渭于中者。卿須安意善攝。竢少間卽起視事。無使事面至於顚倒。國體至於苟簡。此予區區之望也。仍命傳史官傳諭。仍爲問病以來。
정조 4년 · 강
分揀典祀官守奉官等。
정조 4년 · 목
敎曰。罰已行矣。典祀官守奉官。分揀放送。
정조 4년 · 강
御誠正閣。行晝講。知事蔡濟恭。特進官鄭昌聖。參贊官吳大益。侍讀官姜忱。檢討官尹尙東。宗臣安昌君燝。武臣李長燁。
정조 4년 · 강
命獻納洪明浩罷職。辭疏還給。捧納承旨推考。
정조 4년 · 목
敎曰。予於前後三司臣之似此處義。務盡曲體之方。俾得綽有回旋。予意豈但爲其人地。欲望渝俗之賴以不知益渝。擬之極律者尙然。況本事乎。大抵語其罪非惡逆。語其親卽袒免。參啓於三司之列。分疏於數日之後。始何疏率。末胡唐突。含垢亦云久矣。獻納洪明浩罷職。辭疏還給。又敎曰。今則辭疏與言疏同乎。等閑辭疏。插入不緊句語。出納之地。未聞有一言可否。致令煩浼。勞予唇舌。不已屑屑乎。捧納承旨推考。
정조 4년 · 강
命濟州雌馬封進置之。
정조 4년 · 목
司僕啓言。刑曹判書具善復上疏。備陳軍馬孱弱之弊。仍請濟州封進中許封雌馬。與北巿取種馬。數百匹。牧養於江華牧場事。有令本寺劃一覆奏之命矣。各牧馬種。近甚駑下。實無以備戰具而壯軍容。將臣所論。誠爲切當。先以此意。申飭於諸牧場。必以體大步健者上送。俾無如前苟充之弊。沁都之素稱產良馬者。以其場圍廣闊。水草豐足故也。數百年之間。次第減縮。或歸本府。或歸喬桐。或設鎭堡。或許民耕。卽今所餘。不過數三彈凡之島。而一島所容。不過四五十馬群而已。雖欲如將臣之言。更爲添放。而場地未拓之前。如難輕議。雌馬之不許越海。法意有在。今若開路封進。則私馬混出。或不無生弊之慮。請今姑置之。從之。
정조 4년 · 강
重推濟州牧使金永綬。
정조 4년 · 목
司僕寺啓言。濟州牧使金永綬。備論牧馬剩縮之數。山屯驅點之弊。闕馬之徵代。廣場之狹築。馬監之明示勸懲。牧官之減定瓜限。山馬之間年驅點。代徵之限歲增減。例下米之變通充給等事。竝令太僕稟旨指揮矣。剩縮事。待馬籍上來。當有別船申飭之道。驅點山馬。實爲一島之巨弊。而石築之不爲往復本寺。擅自動民。揆以事體。萬萬寒心。濟牧金永綬從重推考。馬監之勸懲。牧官之瓜限。事係變更。不可遽議。已成之石築。不可還撤。則驅點之更定間年。代徵之稍變前規。下米之從便添補等事。不害爲節目間闊狹之政。竝依此施行事。請分付。允之。
정조 4년 · 강
召見黃海兵使趙圭鎭于誠正閣。
정조 4년 · 목
辭陛也。○予曰。一歲之中。海閫屢經遞易。必多端。下去後。必十分愓念。以爲一分蘇殘祛弊之地也。
정조 4년 · 강
御誠正閣。行晝講。知事金鍾秀。特進官李性源。參贊官趙時偉。侍讀官姜忱。檢討官尹尙東。宗臣凝善君燨。武臣沈澤之。
정조 4년 · 강
遞大司憲李★(土+甲)。
정조 4년 · 목
因牌不進推考傳旨。敎以。情勢宜無異同。許遞。
정조 4년 · 강
命當朔楷字朔書。一竝勿施。更令書進。
정조 4년 · 목
敎曰。此亦課試。亦有申禁。則違式與借書。若是夥然。胡大事也。不有法禁。若是之容易乎。違格人借書人。雖捧現告。今番則不必論罪。徒近屑屑之歸。而至於入格人。亦是借書。此則不可置之。當朔楷字朔書。一竝勿施。更令書進後。復有此等之弊。該房難免不審之失。以此愓念知悉。
정조 4년 · 목
宗廟夏享在再明也。
정조 4년 · 강
江華留守趙㻐陳疏自引乞遞。賜批。
정조 4년 · 목
疏略曰。臣隨事昏滯。前後僨誤。莫非臣自作。而至於昨秋。又陷於一日四逋之科。近地薄譴。匪罪伊恩。纔過數朔。施蒙宥釋。所不傳敎中。若曰聞有老母。特爲放送。手奉恩綸。感涕自逬。而臣母年已九耋。篤老而心弱。見臣之歸。抱持鳴咽而責臣曰。微聖上至仁。吾何以復見汝乎。獲譴於君父。貽戚於病母。臣雖頑如木石。寧不刻心痛悔。以圖其自新乎。區區欲報之誠。銘在心曲。而敎蔑絲毫。罪積邱山。此殆過福之災也。況此所叨之職。責任甚重。一自統禦新設。事面比前過別。尤非臣諭劣所可揕承。仰控衷懇。亟命鐫改焉。批以。鎭撫一方黎庶。統禦三道戰艦。制置甚係不輕。卿其往欽哉。○敎曰。江華留守催促辭朝。
정조 4년 · 강
命閔義爀屛裔草記分揀。
정조 4년 · 목
義禁府。以義爀昆陽郡屛裔押送啓稟。敎以。啓批微示予意。不特本事而已。苟有不謹之端。足以知戢。若無是也。又可謂冤矣。以此以彼。合有參恕之道。而旣允臺啓。公議亦已伸矣。此草記分揀。
정조 4년 · 강
命吏曹郞廳汰拿。
정조 4년 · 목
敎曰。吏曹郞廳何時下敎。而尙不待令。當該郞廳先汰後拿。
정조 4년 · 강
命常參處所。考例爲之。
정조 4년 · 목
政院。以常參處所啓稟。敎以。常參命下。處所取稟。古亦有此等前例乎。予則未之聞也。考古例爲之之外。無他道矣。
정조 4년 · 강
吏曹判書金鍾秀。參議李敬養聯疏自引。賜批。
정조 4년 · 목
批以。錯擬抑云太頻。而坐在虛閒之致。卿等勿辭。
정조 4년 · 강
右承旨宋煥億。從縣道上疏辭職。賜批。
정조 4년 · 목
批以。特授豈但已。爾其勿辭察職。仍敎曰。此人特授。實出於念舊之意。人言不但無所據。籍令此人。眞有可執之端。以言者地處。其在爲先正之心。能不庇護其一遦孫乎。先正之家遭此事。予竊傷之。若論其不擇木之失。豈特擧世皆然。言者獨可免此謗乎。予則序不居三四矣。緬憶大老。不勝衋然于中縷縷提敎者。此也以此意。自本院另加申飭。上來肅命。又復違召。直捧禁推傳旨。
정조 4년 · 목
以金履素爲大司憲。宋煥喆爲大司諫。朴宗來爲掌令。柳匡國爲持平。安廷玹爲獻納。鄭益祚爲正言。李頣祥爲副修撰。洪秀輔爲知義禁。洪樂性爲知經筵。徐有寧爲同經筵。李彥藎爲陽城縣監。趙文彥爲長陵參奉。初仕也。
정조 4년 · 강
命罪人金奉鎭等。加刑得情。
정조 4년 · 목
因刑曹罪人金奉鎭加刑啓目。敎以。更加嚴刑取服。又因白占卜崔廷喆加刑啓目。竝敎以。更加嚴刑。期於得情。又因李光點加刑啓目。敎以。加刑。期於得情。又因印殷復加刑啓目。敎以。更加各別嚴訊。期於輪款。又因朴★(王+善)加刑啓目。敎以。除尋常各別嚴刑。期於得情。又因金龍河加刑啓目。敎以。加刑得情。又因張漢福加刑啓目。敎以。依前各別加刑。又因安七金加刑啓目。敎以。嚴訊期於輪款。又因金廷周加刑啓目。敎以。除尋常更加嚴刑。期於直招。
정조 4년 · 강
遣承旨詣 宗廟。奉審摘奸。
정조 4년 · 강
諭東萊府使李文源。濟州牧使金永綬。
정조 4년 · 목
敎曰。觀此萊伯狀啓。則甚爲精詳。新到之初。銳意奉公可知。殊極嘉乃。嗣後莫或怠忽事回諭。至於濟州子弟之漂泊異洋。得以生還。可謂奇矣。而尙今拘囚。豈無思歸之情。許多人物之免死。已不勝多幸。若其進貢物種之遺失。何暇論也。卽令解送本土事。亦爲下諭。其中渰死一名。令本牧恤典題給事。下諭于濟州牧使處。又敎曰。因漂泊人事思之。諸道皆有燒死渰死人等。枚擧登聞。有題給恤典之例。而至於濟州。則以此登聞。絕未見也。豈止轉報道臣而然乎。此後恤典。依他道例擧行。而海外之地。有難等待該曹覆啓之回下。亦依諸凡民事軍政便宜爲之之例。使之先擧行後狀聞事。定式施行。自戶曹卽爲分付。
정조 4년 · 강
命前判書趙明鼎復官爵。弔祭等事。依例擧行。
정조 4년 · 목
敎曰。故重臣。卽予舊時賓客也。實有甘盤之諠。生前所坐。元不闕於忠逆 義理。而死而不得復其爵秼。常所愍惻于中矣。蓋重臣之厚被人言。以其居相近地拜適。而重以差欠若浼之義。竟招同浴之計。此則勢安得不然。子之瞿愁盡然。久而不忘者。別有在焉。伊時事端。巧發於再上疏本之後。而疏語亦不過指陳袞闕也。不辛此疏。過促遭罹之禍。在朝廷得無訑訑之嫌乎。屢提此事。申諭筵席。可使重臣有知。庶感予意也。向時復官之命。因喉院之繳還。未克頒宣。而細入思量。無害隄防。更何必持難。前判書趙明鼎。特令該曹。復官爵弔祭等事。依例擧行。
정조 4년 · 강
命久任郞廳。更待下敎待令。
정조 4년 · 목
敎曰。久任郞廳多有差祭人云。更待下敎待令。
정조 4년 · 강
以趙時偉爲廣州府尹。備薦也。
정조 4년 · 강
召見黃海監司尹坊于誠正閣。
정조 4년 · 목
辭陛也。○予曰。海西一道。近年以來。連値凶歉。民生艱乏。如不撫麾安集。難以回蘇。且風俗獰悍。間施威猛。俾懲奸猾之習。坊曰。敬奉聖敎。當竭誠遵行矣。
정조 4년 · 목
以李敬養爲吏曹參議。
정조 4년 · 강
命廣州府尹當日辭朝。
정조 4년 · 목
敎曰。廣州府尹尙不肅謝。保障重地。豈容一任曠務。新除府尹趙時偉。當日辭朝。
정조 4년 · 강
命使行渡江消息。探問以聞。
정조 4년 · 목
敎曰。使行到栅已久。尙無渡江消息。卽令備局。行會灣府。使卽探問以聞。
정조 4년 · 강
命卿宰中停望人。漸次收用。
정조 4년 · 목
敎曰。鎭安隄防。所貴幷行不悖。決不容偏彼忽此。若其言出臺閣。名係罪籍者。雖於其中。有可恕可原之人。此則非銓家所可知。而至於近所謂停望。異於古之停望古之停望。乍試薄警。而今之停望。便爲終身轗軻之科。得非無於古之甚者乎。視諸古規。有司者難免失其傳之責矣。聞可謂被停之人。無慮幾十云。其間混淆之嘆。安保其必無。然旣曰停望。則便屬銓家事。猶是公議。自上雖不必區別存拔。而惟其復古意革新弊。豈非銓官之當務之急。吏曹堂上。今適備員。卿宰侍從堂上堂下停望人員抄出。與之相議停當。仍復慱詢輿論。可以疏滯振淹。漸次收用事分付。
정조 4년 · 강
中批。以金魯永爲承旨。
정조 4년 · 목
敎曰。行副司直金魯永。承旨除授。
정조 4년 · 강
命吏曹堂上牌招。
정조 4년 · 목
敎曰。有下敎事。吏曹堂上牌招入侍。未肅拜參議如已上來。一體牌招。
정조 4년 · 강
命廣州新府尹趙時偉加資。
정조 4년 · 목
政院。以時偉時無加。資啓稟。敎以加資。
정조 4년 · 강
命吏曹參議李敬養。惟意進止。
정조 4년 · 목
敬養牌不進。敎以。無端違牌。有何情勢乎。此傳旨勿施。旣有銓官入侍之命。方欲晉接。不必牌招。使之惟意。及期進止。
정조 4년 · 강
有政。吏曹判書金鍾秀。參判鄭民始。參議李敬養進。
정조 4년 · 목
敎曰。銓官旣已入來。在外玉堂許遞。政事當日爲之。○以尹尙東爲修撰。
정조 4년 · 강
命實錄纂修摘奸勤慢。
정조 4년 · 목
實錄廳啓言。纂修之役。時日爲急。堂上兪彥鎬。聞其親病。已向差愈云。請令催促上來。允之。敎以。另加申飭。使卽上來編摩。而雖以在京堂上言之。一一所修。極爲靈星。如近日永晷。遲滯至此者。任惰極矣。借曰意閱雖過數十板。抄出只是七八張云。而此亦有不然者。 傳敎之下。諸堂之慢忽。不可無警。一竝爲先從重推考。日前亦有提敎者。今日紀綱。何敢望 先大王朝。而諸臣若知嚴畏之意。鳥可乃爾。各別嚴餚。期於從速收殺。堂郞之晏進蚤歸。尤極寒心。亦依 先祖故事。自明日頻送摘奸。以憑勤慢。卿其愓念蕫督。
정조 4년 · 강
遞廣州府尹趙時偉。
정조 4년 · 목
敎曰。新除廣尹。聞在外。而程道不近云。有難等待其上來。南城重任。亦不可久曠。在外廣州府尹趙時偉許遞。卽令廟堂擬薦。不多日內辭朝。
정조 4년 · 강
左副承旨朴祐源。以母病陳疏徑出。批許救護。
정조 4년 · 강
分揀時囚李成龍。
정조 4년 · 목
義禁府啓言。許沙前僉使李成龍。以漂人領去實差使員。趁不來到。至於預差發送之境。爲先罷黜。其罪狀。令攸司御處矣。成龍所供內。中路落傷。差過時日。泛稱遲晚。請刑推得情。敎以。分揀放送。
정조 4년 · 목
刑曹啓言。義州居張時運。衛外擊錚。爲父訟冤事也。所供如此。請上裁。敎以。滯囚已久。與李德老供辭。卽爲議處。此後判堂如有故。三日限內。不得開坐。該郞來告該房。以爲轉稟之地事。定式施行。
정조 4년 · 강
初九日 永祐園命展拜。
정조 4년 · 목
敎曰。曠謁經歲。孺慕彌切。初九日當詣 永祐園展拜。該房知悉。又敎曰。兵曹侍衛節目中。月刀差備司禁差備儀仗馬。俱係不緊。勿爲磨鍊。此後 永祐園展拜時。準此擧行。又敎曰。三明日展拜時。一依京擧動例擧行。曾有受敎。且是昨年申飭及初行。更令嚴飭。各司侍衛及東西班隨駕百官。依筵敎。不緊侍衛及閒漫各司。勿爲隨駕。此後仍爲定式。又敎曰。 永祐園齊室勿爲修釐。窓戶亦勿塗禙。
정조 4년 · 강
以洪秉纘爲廣州府尹。備薦也。
정조 4년 · 강
命靺韋淹滯。稍加甄敍。
정조 4년 · 목
敎曰。其在一時之道。簪紳靺韋。豈或間然。況西銓異於東銓。旣無停望之規。則人或不知。渠獨喫困。尤豈非于和之一端乎。以此意令兵判知悉。依昨日傳敎。諸凡積淹久滯之類。稍加甄敍。使隄防鎭安之意。兩不相悖。
정조 4년 · 강
命別軍職邊聖和加資。武監林壽福直赴殿試。
정조 4년 · 목
敎曰。別軍職夏等內試射時。柳葉箭五中六分。別軍職邊聖和。依例加資。又敎曰。武藝別監夏等試射時。三中四分人兼司僕林壽福。直赴殿試。
정조 4년 · 강
召見訓將具善復。禁將李敬懋。御將李柱國于隆孝門。
정조 4년 · 목
予曰。俄令武臣中。久枳於政注人姓名書入矣。如已盡書。持入。亨逵還奏曰。姑未及抄出云矣。
정조 4년 · 강
冬至正使黃仁點。副使洪檢。以自燕離發馳啓。
정조 4년 · 목
狀啓以爲。臣等一行。二月二十七日。自燕京離發之由。已爲馳啓。而連日䟎程。三月二十五日到栅門。以車卜之遲滯。延卜之未到。留滯累日。本月初三日。始得出栅。初四日酉時量。還渡江出來書狀官臣洪明浩。率任譯等。仍留栅外。搜檢栅貨。追後渡江計料。而物故驛卒一名載運之費。以義州府不虞備銀十五兩。依例出給。譯官金在協李邦星等身病。俱爲危重。萬無前進之勢。故不得已使之落後。留館時及沿路聞見。依例別單上送。以備睿覽。○別單。一。自鳳凰城。至山海關。昨年事事。此再昨年豐登。村闾頗實。畜牧亦繁。而入關以後。則比關外。雖云稍損。然鷄鳴犬吠。相聞于數千里之地。路無流丏之顚連者。非但直隸一省。各省皆然一。昨冬臣行人去時。距北京數日程。道聽塗說。皇帝將有禪位之擧云。而語無倫脊。到京後細探。則元無是說。第內閣奉上諭有曰。朕自踐祚以來。恭遇郊壇大祀。一切儀文典禮。悉本誠恪之心。敬謹將事。以期昭格。歷四十四年如一日。不敢稍有懈弛。惟是越歲庚子。朕春秋已屆七旬。雖自信精力如舊。凡升降拜獻。尙可不愆于儀。但迎神進爵。儀典繁重。若各位前。俱仍親詣。轉恐過疲生憊。於精意或有未字。非所以展精禋。以答洪貺也。因思正位上香荐爵。必當恭晉申處。至列祖列宗配位上香。朕仍親致。其獻帛爵諸禮。著自今年冬至南郊爲始。令諸皇子代進。此非朕之敢萠怠念也。會典開載郊壇之祀。原可遣親王恭代。敬憶皇祖六旬以後。因步履稍艱。壇門莊跪。以將誠意。今朕幸拜登。尙可如常。只期壹志明禋。竝非耽安逸而倦於對越。凡天下臣民。皆可諒朕本意。上帝祖宗。亦必鑑朕忱悃。且不特此也。嗣是而至八旬。能常如今日而不衰。亦不敢目年歲屢增。于禋祀稍有或軼。若蒙上蒼眷佑。得遂朕之初願。至八十五歲歸政。惟當始終弗懈。以伸朕敬天法祖之深衷。著各該衙門敬遵辦理。竝通諭中外知之。諭旨內所云。遂朕之初願云者。皇帝嗣服之初。乾淸宮內默禱上天。享位若如聖祖仁皇帝六十年之久。則聖壽當爲八十五歲。到此年不親萬機。預有所定。故至發於綸音。一皇子質郡王永瑢。素精數學。皇帝諸子中最信愛。一從其所言。而近年以來。皇帝居處飮食器用之類。皆以九數修造。至於勅建寺院中金佛斤重。亦以九數鑄成。假如金銅重八十一斤。則是爲九九之數。七十二斤。則是爲八九之數。大小準九輕重。故戚里之居于各省腴職者。或獻萬壽時禮物。則不敢以單偶進。必備九數呈。此是數學中所推得。一。正月十二日天壇祈穀祭罷齋後。皇帝啓駕南廵。而適際上元放燈之節。元宵前後三日。所經接駕州縣。竸尙燈炮。進呈雜戲。雜城知縣申元恭。別設十層鰲山爆燈慗侍。誤觸燈炮機栝。知縣與掌燈者數十人。同時被燒殞命。故皇帝大加惻傷。優給恤典。仍令停上前路之放燈。一昨年秋恩科初試時。福䢖士人郭鍾岳。年九十九。能赴場屋。皇帝特加褒典。仍令各省赴擧人年八十以上者。毋論入格與否。竝加恩賞給。擧人初試。使之直赴會試。用宣慶澤。一。皇城內樓臺之窮極華麗。不可彈數。而以臣等所見言之。則宮城內紫禁城之間。有太液池。環池左右前後寺院佛塔。橫亘連絡。殆至眩目。而五龍亭後。又營一大刹。工役之費。不啻累百萬。而皆出內帑。領賞歸路。逶迤作行。欲見其基址。而門者禁不得深入。只見五龍亭。挾宮墻數里之間。左右堆積者。無非太湖石。石皆奇古而玲瓏。穿穴大小不一。一。塊非一車所可運。欲計其數。難以盡記。問諸彼人。則是皆新造寺觀所粧點之物。而趁皇帝五月初九日圓明苑回鑾之前。當完訖。爲遊觀之娛。役民與作如此。而以私帑儲蓄者。厚給工費。故民不爲怨。一。直隸保定府長蘆隘口。卽各省富商輳集之所。衆商預輸蘇杭間綵縀與奇玩。路傍結棚。如物形或樓臺狀。窮極眩采。橫亘於數十里店鋪之間。待皇帝經過。衆商山呼如雷。皇帝駐驆而觀。卽地賜諭曰。朕廵幸江浙。道經畿輔。長蘆衆商。踴躍抒忱。用宜一體加恩。俾霑慶澤。將長蘆商人應徵稅銀五十餘萬兩內。十分之一。舖作五年常稅。俾商力益資饒裕。該部卽遵行云云。臣等留館時。皇城縀舖諸商。私語譯舌輩曰。今春皇上南廵之故。紬縀比前太減云云。傍加採探。則果緣長蘆商人之結綵。南來之縀車向京者。中止於長蘆之所致。一。皇帝南廵時。駐驆行宮與寺院。竝不加來。仍舊修葺。而其物力。從該省鹽課稅銀內。量宜劃給。不煩民力。翠華所經路傍叩祝之父老。加恩賞賚。
정조 4년 · 강
命谷山府鄕校移䢖。更令新道臣親審狀聞。
정조 4년 · 목
禮曹啓言。前海伯狀啓。以谷山府鄕校移建事。備陳形便。而 聖廟移䢖。事體重大。臣曺不敢擅便。請上裁。敎以。 聖廟移建。事體至重。農時役民。亦涉擧贏。更令新道伯。秋成後親審論理狀聞。以爲覆處之地。
정조 4년 · 강
命擊錚人張時運。更令本道査實狀聞。
정조 4년 · 목
刑曹啓言。時運父捧其雇價。買來弓角。則此與多數潛賣有間。年當七十。編配九年。則有足以懲其罪。宜有疏釋之典。而自明之言。不可準信。事關潛賣。有難輕議放送。令本道査實狀聞後。請稟處。允之。
정조 4년 · 강
命敗船人張孟龍。更加嚴査懲勵。
정조 4년 · 목
刑曹啓言。敗船人孟龍。因漢城府啓辭。有分付戶刑曹。公覈酌處之命矣。各人等招辭及安山郡査報。船隻致敗。果爲的實。而旣違添載之事目。又有換石之疑端。宮任督納。不啻異事。別無可罪之端。張孟龍呈狀法司。萬萬痛駭。河東公兄。初旣締結孟龍。擅載私船。未又瞞報本宮。謂以囚禁者。殊極駭惋。令本道嚴刑。而至於該宮之捧稅穀。該邑之違越事目。自非臣曺所可擧行。請令戶曹稟處。允之。敎以。前後宮房事。寧刻無緩者。誠以急於爲民。些之少已甚之歎。有不立顧也。至於本事。則去冬京兆草記。極知其礙眼。而姑令從施。容竢該曹之査處。而觀此覆奏。益覺初料之不爽。大抵京兆之職。都民休戚係焉。爲官長者。必須公聽竝觀然後。可無幽隱之莫暴。而執此一節觀之。足可三隅反。宮房事猶然。小民無賄而何以得訟乎。當該漢城府堂上。爲先罷黜。更加嚴査。以爲後日懲勵之地。
정조 4년 · 목
敎曰。今日名節日也。街巷之間。民庶之會集遊飮。不是異事。至今夜勿爲出禁事。分付三法司。又敎曰。今夜弛禁事。分付廵邏營門及捕廳廵廳。預令坊曲知之。
정조 4년 · 강
命明日日次習陣停止。
정조 4년 · 목
訓鍊都監。以今初九日習陣日次。露梁沙場聚軍操鍊啓稟。敎以。燈夕翌日。待漏赴操。殊非休兵之意。明日。日次習陣停止。
정조 4년 · 강
金載瓚還付翰林。
정조 4년 · 목
敎曰。左右史不備。注書金載瓚還付翰林。口傳擧行。
정조 4년 · 강
命金吾時。皆令囚今日捧供以聞。
정조 4년 · 강
展拜 永祐園諸凡擧行。命依京擧動例申飭。
정조 4년 · 목
敎曰。年前已以此言之。春秋 陵謁之行。日力實有不足之歎故也。當展拜 永祐園日子。依昨年例擧行。道路亦從新定式。由安樂峴。諸凡擧行。一依京擧動例。雖地方官。切勿待令事。竝依年前傳敎。該房知悉申飭。
정조 4년 · 강
判不兵曹。 永祐園展拜時。隨駕軍兵磨鍊草記。
정조 4년 · 목
因該曹草記。敎以。皆依昨年節目爲之。斥候伏兵。如有磨鍊之例。今番置之。
정조 4년 · 강
召見兵曹判書蔡濟恭于誠正閣。
정조 4년 · 목
予曰。 永祐園路。由安樂峴。此路卿見之乎。濟恭曰見之矣。予曰。今則日力甚長。 永祐園展拜後。欲轉往㦤昭墓。而旣還入城。復爲出城。事涉如何。由城外而往。則其路遠近何如。路若稍近。則欲由城外矣。濟恭曰。城外無御路矣。臣未知其路。而似不下三四十里矣。予曰。然則日力似不足矣。以來年爲之何如。濟恭曰。 㦤昭墓擧動。與城內動駕無異。不至爲弊。從後擇日爲之似好矣。予曰。兵曹與吏曹有異。亦多有拔望停望之人乎。濟恭曰。其時 不敎好矣。有司之臣。豈不思仰體之道。而兵批則異於吏批。拔望停望之時。判書獨自主之。初不與亞堂相議。故曹吏亦不得聞知。判書遞去。則後來者不知停拔之由於何事。不敢遽然檢擬。以此之故。無論有累無累。積滯者多矣。至於在任在喪者。或至十四五年未甄復。前則試射時有病者。以病懸頉。今則不得懸病。故材落者甚多。而不得收用。一時警飭之罪。非終身之棄。而如此類。擧皆積滯。今無着手處。若以積滯者。指各書入。則全部官案。皆當入之。停拔者則數三人可以書入。如李潤章。以潤成四寸之故。其時爲鐵山府使。而監司狀罷。因以沈滯。似過分數。予曰過矣。濟恭曰。趙㙫亦不得擬望矣。予曰。軍門望則入之乎。濟恭曰然矣。自今爲兵判者。仰體聖意。闊梜疏通似好矣。予曰。以疏滯爲主則甚好。而窠窄可悶。濟恭曰。初除守令者。自上各別申飭。故雖經歷僉正之類。吏批以備擬守令爲難。所以積滯者多。而遂不免窠窄之歎矣。予曰。此豈朝廷之意乎。自吏批收用久次則好矣。
정조 4년 · 강
命文臣殿講。武臣殿講日兼行。
정조 4년 · 목
敎曰。十八日武臣殿講。依例爲之。又敎曰。再明日文臣殿講。退定於武臣殿講日。仍爲兼行。該房知悉。
정조 4년 · 강
詣北苑。行望拜禮。
정조 4년 · 목
具翼善冠袞龍袍。乘輿出協陽門。至靑陽門前降輿。入小次。改具黑衫袍。詣版位行望拜禮如儀。禮畢還入幕次。改具翼善冠袞龍袍。乘輿由靑陽門。入協陽門還內。敎曰。皇朝人子孫。忠臣子孫。皆待令于協陽門外。
정조 4년 · 강
召見皇朝人忠臣子孫于誠正閣。
정조 4년 · 목
惠郞金履鐸進伏。予先詢職姓名。次問何人後裔。對曰。故相臣金尙憲之六代孫也。予曰。幾經守令乎。履鐸曰。五經守令矣。予曰。金用謙何不入來。履鐸曰。病未入參矣。予曰。下問之意。汝其傳之。次至尹熤。予問誰裔。熤曰。尹集之玄孫也。予曰。幾經守令。熤曰。三經守令矣。予曰。皆準苽乎。熤曰。皆未準苽矣。承旨鄭志儉曰。前郡守尹熤。曲拜旣已失禮。奏語亦甚欠敬。推考何如。予曰。依此爲之。次至李錫夏。予曰。汝是謄錄郞。史事何如。錫夏曰。史局書役浩汗矣。予曰。何人後裔。錫夏曰。李惇敍之五代孫也。予曰。汝是此日忠良科耶。錫夏曰。臣卽乙未三月望拜禮後科也。次至金在淳。予詢如前。在淳曰。故相臣金尙容七代孫矣。予曰。金魯淳之幾寸乎。在淳曰。八寸矣。次至金履錫。予詢如前。履錫曰。故相臣金尙憲六代孫也。予曰。汝與金履素幾寸親乎。履錫曰。八寸兄弟矣。次至生進幼學武弁出身。予曰。此以下。皆於中堦進對。予曰。皇朝人子孫。忠臣子孫。何以磨鍊事。注書知入。注書趙興鎭回奏曰。當初磨鍊時。以 先朝受敎。皇朝人子孫及丙子殉節臣。斥和臣曁三學士等人子孫。皆令入參云矣。
정조 4년 · 강
左議政李溵八度呈辭。賜批安心調理。
정조 4년 · 강
命賓廳坐起。退行於明日。
정조 4년 · 목
因賓廳啓稟。敎以。亢旱如此。方切修省之戒。備例之擧。不可曠矣。退行於明日。卿等朝講。同爲入侍。○敎曰。今日次對。退行於明日。
정조 4년 · 강
命時囚辛復輝勘配。
정조 4년 · 목
刑曹以囚徒錄啓稟。敎以。觀此囚徒錄啓。其中辛復輝。尙在囚禁中。豈以終當處分爲敎故。尙未決折乎。滯囚可悶。特從寬典。除刑推徒三年定配。
정조 4년 · 강
御誠正閣。行朝講及次對。領事李徽之。特進官鄭昌聖。同知事徐有寧。承旨趙時偉。玉堂姜忱權以綱。假注書金熙采。獻納尹長烈。史官李★(王+建)金載瓚。
정조 4년 · 목
講大學。○領議政金尙喆曰。祈雨祭。將於望念間。觀勢爲之乎。予曰。予意亦然。予曰。卿觀昨日左相批答乎。尙喆曰。見之矣。予曰。批答有顚倒底意。病差後行公之外。似無他道矣。予曰。孝徽宮入廟事。誠爲可悶。禫祭後。將欲移安于彰義宮。似爲便好。而同祠堂於懿昭墓。些有嫌焉。何以則爲好。戶曹判書金華鎭曰。自前亦有如許之禮。今若廟同龕異。則似可無嫌矣。予曰。古人曰同宮異室。此是一種儀文。而領相聽瑩。難於酬酌。卿其歸言之。華鎭曰。凡係差備內擧行之事。若以口傳分付。則勿爲奉行事。有所下敎。而至於工役之微細。進排之些少者。有難每每煩稟。請何以爲之。予曰。此等處。有難數數以文跡。其在防奸之道。亦不可只憑口傳分付。此後微細。不得不及時以口傳擧行之事。以啓字牌爲準。如是申申下敎之後。差備內無論中官掖隸。或有口傳分付。當重繩更爲嚴飭。予曰。吏判洪樂命。參判金魯鎭。更卽牌招開政。予曰。義州府尹與今日下直守令留待。夕講同爲入侍。予曰。列聖誌狀。有下敎事。本閣堂上。明日晝講。同爲入侍。
정조 4년 · 목
領議政金尙喆啓言。禮部咨文先後出來。而使行留館時失火。旣由我國人之不謹。致此莫重頒詔之亦被灰燼。則使臣雖有寬免之咨文。其在國體。終不可仍置。回還三使臣幷施革職之典。令文任撰出奏文。具方物付送於今番使行之意。請分付。從之。
정조 4년 · 강
命平山城餉穀。待畢捧。依詳定作錢。
정조 4년 · 목
領議政金尙喆啓言。平山太白山城餉穀作錢上納事。筵稟分付矣。卽見道臣報備局者。則以目下市直。決無準直發賣之路。留在各穀。姑令還分。幷與已分之穀。而秋成後代捧事。枚擧該府使牒呈。有此論報矣。卽今發賣之難。事勢誠然。待秋畢捧。依詳定作錢。而當其擧行之時。具由報備局之意。請分付。從之。
정조 4년 · 강
推禮曹判書金熤。副司直李鎭衡。
정조 4년 · 목
領議政金尙喆啓言。禮判金熤。前後賓對。尙不一番入參。副司直李鎭衡。亦不行公。事極未安。請竝推考。申飭察任。從之。
정조 4년 · 강
命未下直守令。當日辭朝。受由上京之人。卽爲下送。
정조 4년 · 목
領議政金尙喆啓言。當此憫早之時。諸道各邑。不宜久曠。未下直守令。當日辭朝。如有受由上京之人。則分付該曹。囚家僮。請卽爲下送。從之。
정조 4년 · 강
遞副摠管金海柱。
정조 4년 · 목
領議政金尙喆啓言。各軍門亞將。極其苟艱。而金海柱方帶管城將之任。法不可兩帶。副摠管請許遞。從之。
정조 4년 · 강
還差槐院公事提調金夏材。
정조 4년 · 목
領議政金尙喆啓言。槐院方多擧行之事。公事提調金夏材。旣已敍用。還爲差下。請着意察任。從之。
정조 4년 · 강
命實錄諸臣愓意擧行。在外堂上申飭上來。
정조 4년 · 목
敎曰。實錄之役。若此不已。將於何時了當乎。事之可悶。莫此爲甚。以校正堂上之不備。近又曠廢。堂上黃景源未承批。今姑減下。其代校讎堂上蔡濟恭移差。與見在兩堂上。分年校正。實錄成書之後。先朝寶鑑。亦當次第編摩矣。　先大王盛德大業之昭垂後世。必賴是書之出。而益可光明。則今日臣子。尤豈非慥慥處乎。以此令實錄諸臣知悉。愓意擧行。在外堂上另加申飭。一兩日內上來。
정조 4년 · 강
命實錄郞廳。令該曹差下記事官。
정조 4년 · 목
右議政李徽之啓言。實錄謄錄郞廳之差下記事官。自是舊例。而今番謄錄郞廳之啓下時。未及考例。不得同時仰請矣。請令該曹依例差下記事官從之。
정조 4년 · 강
命還穀單代捧守令現發者。道臣不得請罷。
정조 4년 · 목
兵曹判書蔡濟恭啓言。日前以還穀單代捧守令之被罪斑駁。有溯考已例。後日稟處之命矣。單代捧。本無律名。故道臣或請罷黜。或令該曹稟處。請以罷黜者。畢竟不過罷黜而止。請以稟處者。該府施之以違制私律。以故罪則同。而被勘則有輕重斑駁之歎矣。單代捧之弊。前日判付。旣已照燭無餘。不可不嚴加防禁。而臣意則不必剏立無前律名。從今以後。如有單代捧守令之現發者。則道臣不得只請罷職。必以該府稟處爲請之意。定式頒布。則日後勘律。自可無或輕或重之弊。故敢達矣。從之。
정조 4년 · 강
左議政李溵九度呈辭。賜不允批。
정조 4년 · 목
敎曰。安心調理事。遣史官傳諭。仍爲問疾以來。亦令御醫看病後書啓。○政院。以左議政看病御醫書啓啓稟。敎曰。觀此書啓。本症轉至四末浮氣云。殊極悶慮。更遣御醫。以相當藥物齎傳。仍爲不離看病。
정조 4년 · 목
因政院三牌啓辭。敎以。近有政命。則動費三牌。此豈分義之所敢出乎。更卽牌招。申飭開政。
정조 4년 · 강
遞承旨鄭民始朴祐源。以鄭晚淳金文淳代之。尋遞文淳。以李邦榮代之。
정조 4년 · 목
因民始等牌不進。敎以。許遞。前望單子入之。又因文淳牌不進。敎以。有除輒違。殊覺支離。雖未知事故之如何。揆以事體。不容若是。遞差。前望單子入之。
정조 4년 · 강
御誠正閣。行夕講。召見下直守令。特進官鄭昌聖。同知事徐有寧。承旨鄭志儉。玉堂姜忱權以綱。假注書金熙采。兼春秋鄭必忠。史官李★(王+建)。
정조 4년 · 목
講大學。○予曰。諸守令以次進。李在學進前。予曰。經幄近臣。今當遠離。予甚悵然。第往善爲之。閔台爀進前。予詢職姓名。予曰。閔氏誰與最近耶。鄭志儉曰。閔蓍重之子孫。而前年南漢別科也。洪元燮進前。予詢如前。命誦七事。柳仁喆進前。予詢如前。徐有成進前。予曰。汝是乞郡耶。仁喆曰然矣。予曰。以三司。出宰百里。第往便養焉。李彥藎進前。予詢如前。予命承旨讀宣諭。
정조 4년 · 강
兼春秋鄭必忠。以左議政李溵附奏啓。
정조 4년 · 목
書啓以爲。敬奉聖批。馳往傳諭子左議政所住處。仍爲問疾。則以爲。臣於日昨聖批之下。尤不勝惶恐。緣臣去就。致煩淵衷。臣雖卽日殞滅。誠不足以贖其罪之萬一。而何敢更爲撤單之計。旣始中撤。亦涉放倒。不得冒昧申控。惶恐震越。日甚一日。迺蒙不之罪。而特遣史官問疾。仍令太醫臨視。不科垂死之喘。屢荷聖上愛欲生之恩。德意藹然。若慈父之護述子。涕淚無從。不知所以爲諭。卽今病狀。雖蒙此記問之命。種種危惡之形。何敢一一仰煩於崇聽。而病樣之日入膏肓。若朝夕待盡。而區區所祈祝者。惟在職名之快蒙許解。隨意調將。則天地生成之澤。隕結是圖。速賜斥退。改卜賢德。目下弭災之一急務。伏地祝天。惟此而已云矣。
정조 4년 · 강
都承旨鄭晚淳疏陳病狀乞遞。賜批。
정조 4년 · 목
批以。陞授意或可强矣。卿之本職許遞。
정조 4년 · 강
同副承旨鄭志儉陳疏自列。賜批。
정조 4년 · 목
疏略曰。臣待罪灣府。奉職無狀。致有犯越。罪關邊事。宜被重繩。而特從末減。止於徒配。曾未幾何。恩宥旋降。秪切感泣。忽於此際。遽蒙收敍之命。繼有銀臺之除。惶隕震越。不知措躬之所。適會淸齋。章皇出肅。而第臣溺職之罪。不敢以薄譴而冒進。亟許鐫改焉。批以。爾其勿辭察職。
정조 4년 · 강
守禦使金鍾秀陳疏乞遞。賜批。
정조 4년 · 목
疏略曰。臣孽由自作。罪止薄罷。縮伏田間。日夕訟愆。曾未幾日。敍命遂下。馹召踵辱。授臣南城前任。促臣上來受符。辭旨隆渥。開釋備至。不知如臣無狀。何以得此於聖明也。雖以今番事言之。籍曰事出無情。要之關係則大。而乃聖上。始允大僚之請郵罪。姑從末勘。旋行甄敍之恩。昭晰無待自暴。惶感之極。卽日上送。而臣母宿疾。寒熟尙爾。附申懇迫之私。從縣道上間。罪合萬死。伏乞聖上。亟許鐫免焉。批以。以卿之故。予求備於卿。大臣又責備於卿。在卿可謂王成。勿辭上來行公。
정조 4년 · 강
吏曹判書洪樂命疏辭新除銓任。賜批。
정조 4년 · 목
批以。授卿選部之任。抑云晩矣。況今朝象。豈可言私。卿其勿辭。入來開政。
정조 4년 · 강
吏曹參判金魯鎭上疏乞遞。賜批。
정조 4년 · 목
批以。予曰得人。卿其勿辭。入來開政。
정조 4년 · 강
右參贊權噵上疏乞休致。賜批。
정조 4년 · 목
批以。疏懇業欲從施。重臣謝事。事面不輕。卿其勿辭行公。
정조 4년 · 강
京畿監司李衍祥陳疏辭職。賜批。
정조 4년 · 목
疏略曰。待罪畿甸。殆將半年于兹。觸事僨誤瘡疣百出。此不但臣所自知。抑亦聖明之已燭矣。向來假都事一事言之。昏謬不察。致勤嚴敎。聖度包容。不賜譴斥。而追思惶愧。久益靡措。泯默蹲坐。夫豈臣心所敢安哉。特賜遞免。俾遂至願焉。批以。方面重任。豈可輕解。卿其勿辭察任。
정조 4년 · 강
副校理姜彛正疏辭所帶之職。蹈啓字。
정조 4년 · 강
正言鄭益祚疏陳時務。賜批。
정조 4년 · 목
疏略曰。臺閣之設。有國所重。上以裨補袞闕。下以糾劾官邪。其爲任如何哉。此所以精選愼簡。自古已然。況今聖明御極。化理鼎新。冗散百職。猶加難愼。則今此所叨之職。其不可人人而濫授也明矣。如或可强。則何敢哀籲。以爲圖遞計哉。臣方祈免之不暇。何敢贅及他說。而憂愛之誠。根於秉彝。略此附陳。惟聖明少垂察焉。臣伏覩殿下。以不世出之姿。有大有爲之志。勵精圖治。今已五年于玆矣。瘖聾跛躄。莫不鼓舞奔走。思見德化之盛。而以見諸事爲觀之。治不從欲。聲宏響歇百度委靡一循前轍。了無一半分振刷之效。其故可知也。顧今爲弊。固難毛擧。而若言其最急而尤切者。則懲討之不可不嚴也。財用之不可不節也。任用之不可不愼也。科擧之不可不精也。聽納之不可不弘也。風俗之不可不正也。伏願殿下。常存履氷之懼。毋忘在莒之戒。則邦其永孚于休。如泰山而四維之矣。批以。六條陳列。言甚根據。近於臺閣。寂寥之餘。爾能擧職。殊可嘉乃。疏辭許令攸司稟處。爾其勿辭察職。
정조 4년 · 강
以鄭昌聖爲承旨。前望也。
정조 4년 · 강
有政。吏曹參判金魯鎭。兵曹判書蔡濟恭進。
정조 4년 · 목
敎曰。在外玉堂臺諫許遞。今日政差出。○以申思運爲大司諫。李顯永爲司諫。朴天行李義存爲持平。徐有鍊爲正言。黃昇源爲副校理。李時秀洪文泳爲副修撰。李在亨爲淸道郡守。閔百準爲安城郡守。林濬浩爲瑞興縣監。沈鉁爲洪川縣監。趙長鎭爲全州判官。趙德洵爲唐津縣監。徐有慶爲同知。尹東暹爲知事。洪秀輔爲副摠管。
정조 4년 · 강
命當該中官。自政院嚴飭。
정조 4년 · 목
敎曰。輪對官來待。講罷後。宜卽提奏。而晚始警咳。致勤飭敎。此等之習。非今斯今。當該中官。爲先自政院發牌招政。俾無如是之意。各別嚴飭。
정조 4년 · 강
命宋煥億付過放送。
정조 4년 · 목
金吾。以宋煥億依律笞四十收贖施行啓稟。敎以。朝家之如是迫來。豈忽於廉防而然。況本事。今則昭晣無餘。雖使渠自鳴。何以過此。記憶先正辭敎丁寧。揆以分義。又何敢一味逡巡。不念對揚之道乎。爲先付過放送。更觀前頭處義。欲爲處分。
정조 4년 · 강
中批以宋煥億爲禮曹參議。
정조 4년 · 목
敎曰。於此人若此。非爲此人。實念此人之家也。屢次被譴。情勢亦已伸矣。副司直宋煥億。禮曹參議除授。卽爲牌招察任。
정조 4년 · 강
御誠正閣。行晝講。同知事金熤。特進官金魯鎭。承旨李邦榮。玉堂姜忱權以綱。兼春秋鄭必忠。史官李★(王+建)。宗臣安春君烿。武臣金海柱。正言徐有鍊。
정조 4년 · 강
左議政李溵十度呈辭。賜批安心調理。
정조 4년 · 강
判下金吾洪忠道放未放回啓。
정조 4년 · 목
義禁府啓言。洪忠監司啓本內。放未放秩啓下矣。本府所管徒配罪人金常行。則與不法守令差間。閔慶世則合施疏釋之典。李鎭忠則所坐不至大段。幷放送。他餘罪人。請令刑曹稟處。允之。其中曺霔李麟錫李國亨李台峻申大孫李謙鎭李錫稷等。則雖曰犯法。與大不法或有間焉。旣當霈澤。又値旱災。合有疏釋之典。竝減等。吳在文罰已行矣。分揀放送。
정조 4년 · 강
遣承旨。詣　宗廟 　景慕宮。奉審摘奸。
정조 4년 · 강
左議政李溵箚陳病狀乞遞。仍請太醫召還。賜批。
정조 4년 · 목
批以。所愼之漸至添劇。切爲卿悶慮也。當初尋單。謂卿之有可强而不欲强。重以大臣去就。所係不輕。以是一味敦迫。全失體諒底意。豈予小子忽於敬禮而然哉。誠以國事爲重。卿之至懇。未暇曲副也。噫以卿斷斷之誠。豈曰無病而有病。且問於近侍之回。觀於御醫之啓。益知其美恙之有加無減。到今似難終事督勉。更勞卿病中之心。故予擬欲許副卿控免之懇。以便將攝。故事。大臣疏箚賜批。元不踰日。而昨因小大公事之不欲酬應。到曉始宣批。尤覺欠誠。卿其諒之否。至於太醫召還之請。不可從施。此乃循古之常例。卿何過讓至此。惟冀卿之安心也。仍命遣史官傳諭。
정조 4년 · 강
江華留守趙㻐陳疏自列。賜批。
정조 4년 · 목
疏略曰。濫蒙特恩。發自罪籍。外而保障隆寄。內而校正重任。次第冒膺。不敢爲辭遜之計者。實出於圖報之意。而量才揣分。夙夜夏懼。此際伏見秋曹回啓判下。以信箭折傷罪人擬律不審事。傳敎截嚴。此乃臣待罪秋曹時事也。臣不勝驚惶戰慄。初不能明覈情犯。終歸於率爾勘斷。昏憒誤讞之罪。毋以自逭。不得不冒死自列。亟賜重勘焉。批以。本事不須提說。判下亦無深意。卿其勿辭行公。
정조 4년 · 강
命義州獅子島募民起墾。防軍木幻弄之弊。廟堂稟處。
정조 4년 · 목
同副承旨鄭志儉啓言。臣才從灣上來。故敢此仰達矣。獅子島一面。本是龍川地。而卽與義州良策面相換處也。年代久遠。相換文書。中間閪失。良策則仍爲龍川地。而獅子島則義州不得推尋者久矣。領議政金尙喆爲灣尹時。搜得相換文書。報于巡營。關由備局。移屬獅子島於義州。乃於島中潮水出入之口。費了萬金。橫築大堤。堤內可墾之土。至於二千餘石落。蓋欲使後來者。因其功緖。又築間垌。儲水起耕。以盡地利。而及其遞歸之後。龍川府更報于巡營。巡營不得堅守。互相爭執。便成閒田。卽今大堤。堅實如鐵。鹹氣亦幾盡退。蓋募民屯田。最是實邊之良謀。古人未始不以此爲急務。則今乃廢已成之功。棄不貲之利。使邊民願耕而不得。豈非無謂之甚者乎。無論義州龍川。其爲邊民一也。劃送一邊而爲之經理。使得起墾。則不出數年。漸可以聚民裕財。而庶爲實邊之一助矣。敎以。旣發言端。出擧條。令廟堂稟處也。又啓言。義州有防軍木農軍木名色。合爲一百司零。而其中近六十同。則入於將士支放。其餘則雖屬官庫。賞格公費。亦多從此而出矣。與灣相近如龍川定州等十一邑則直納。而其餘淸南北各邑。則或納于巡營。或納于兵營。每年春秋。自義州受來於兩營。而數十年來。奸弊轉甚。而兩營監色。恣意弄奸。方其收捧於列邑也。未始不升細尺量。而旣捧之後。公然發賣。以其半換貿極麤斷者。苟然充數。以給義州。此與減剋軍糧。亦奚異哉。以此稱冤。而以其事屬上營。末由變通矣。仍令錢木間。直納於義州。則此弊可以自革。而如或有難便之端。則自備局各別嚴飭於該道兩營。俾不得如前幻弄。亦可以少捄目前矣。若令邊門將士。歲得數千餘金。則亦豈非實惠之一端乎。敢此仰達。敎以。此亦出擧條。令廟堂稟處也。
정조 4년 · 강
飭加把撥馬之弊。
정조 4년 · 목
同副承旨鄭志儉啓言。兩路撥騎之設置。關係甚審。而義州陪持上來也。所經營邑。謂以付書。兼授封物。積少至多。無以帶去。則甚至於加把撥馬。以載其卜。以致陪特遲滯之弊。其在紀綱。殊極駭然。自備局嚴飭該道道臣帥臣。此後如有此弊。請使之摘發重繩爲。從之。
정조 4년 · 목
敎曰。箚批旣及之矣。到今一向敦迫。徒欠敬禮。其在便意調疴之道。宜有一番體諒之擧。左議政李溵。今姑勉副。
정조 4년 · 강
遞承旨趙時偉。以徐有防代之。
정조 4년 · 목
敎曰。左副承旨許遞。前望單子入之。
정조 4년 · 강
有政。吏曹參議徐有防進。